text: 4-årig faldt to etager ned i shoppingcenter
  17 november 2018 kl. 18.00
  En dreng faldt lørdag eftermiddag ned fra rulletrappe i Borgen Shopping i Sønderborg.
  Opdatering: Syd- og Sønderjyllands Politi oplyser tidligt søndag morgen, at de ikke i nattens løb har modtaget nyt fra Odense Universitetshospital, hvortil drengen blev fløjet i kritisk tilstand. Og intet nyt er i denne forbindelse et positivt tegn på, at drengens tilstand er stabiliseret, vurderer politiet.
  Lørdag eftermiddag faldt en 4-årig dreng to etager ned i Sønderborgs shoppingcenter Borgen Shopping.
  Det oplyser Syd- og Sønderjyllands Politi.
  Ifølge politiet er drengen blev hentet af en redningshelikopter, men hans tilstand er endnu ukendt for dem.
  Politiet har været på stedet for at samle oplysninger om hændelsen, men de har forladt shoppingcenteret igen:
  - Vi laver en undersøgelse af stedet og snakker med vidner for at klarlægge, hvad der er sket, fortæller vagtchef Bjørn Pedersen om politiets procedure og fortsætter:
  - Der er ikke noget, der tyder på andet, end at det er et hændeligt uheld.
  Centermanager ved Borgen Shopping, Flemming Enghave, forklarer til TV SYD, at drengen, efter hans oplysninger, fik lænet sig indover armlænet på rulletrapperne og får fat i det, hvorefter han bliver trukket en meter op liggende på armlænet, inden han får overbalance ud over rulletrappen og falder to etager ned.
  På nuværende tidspunkt kan Syd- og Sønderjyllands Politi ikke komme med detaljer om ulykken.
  Centermanager Flemming Enghave kalder hændelsen et uheld, man på ingen måder kunne forestille sig, og at Borgen Shopping selv skal se nærmere på sagen.
  - Vi skal selvfølgelig på alle måder have kigget på, om det kan forhindres, at det sker igen, siger han til TV SYD.
  